**บทที่ 5**

**การวิเคราะห์ต้นทุนภาษี**

ปฏิบัติทางภาษีมักจะมีการเปลี่ยนแปลงอยู่ตลอดเวลา แต่การวิเคราะห์ต้นทุน ภาษีที่ใช้เป็นพื้นฐานสามารถนำไปปรับใช้ได้กับการเปลี่ยนแปลงแนวปฏิบัติทางภาษีในอนาคตได้ ดังนั้น จึงไม่สามารถที่จะละเลยถึงผลกระทบของภาษีเงินได้ที่มีต่อการ ประเมินค่าโครงการลงทุน หรือนโยบายการดำเนิน กิจกรรมทางธุรกิจขององค์กรได้ และแม้ว่านโยบาย เกี่ยวกับอัตราภาษีและการให้สิทธิประโยชน์ทาง ภาษีจะมีการเปลี่ยนแปลงไปตามนโยบายของรัฐบาล โดยอาจมี ผลสืบเนื่องมาจากปัจจัยหลาย ๆ อย่าง เช่น สภาพเศรษฐกิจทั้งในประเทศและต่างประเทศ การเมือง กฎหมาย การเปิดเสรีทางการค้าใน ลักษณะต่าง ๆ เป็นต้น แต่กระบวนการวิเคราะห์ที่จะกล่าวถึงต่อไปนี้สามารถใช้เป็นพื้นฐานสำหรับ การวิเคราะห์ต้นทุนภาษี ดังนั้นผู้บริหารจำเป็นอย่างยิ่งที่จะต้องทราบความหมายของกระแสเงินสดหลังภาษี การคำนวณต่าง ๆ ไม่ว่าจะเป็นผลกระทบทางภาษี เนื่องจากความแตกต่างของวิธีการคิดค่าเสื่อมราคาอัตราภาษีเงินได้นิติบุคคล สิทธิประโยชน์ทางภาษีสำหรับการวิจัยและพัฒนาเทคโนโลยี ภาษีเงินได้ของผลกำไรหรือขาดทุนจากการขายหรือแลกเปลี่ยนสินทรัพย์ที่คิดค่าเสื่อมราคา เป็นต้น ซึ่งสามารถนำไปปรับใช้ ให้เหมาะสมกับการเปลี่ยนแปลงที่คาดว่าจะเกิดขึ้นในอนาคตได้

**กระแสเงินสดหลังภาษี**

ได้มีนักวิชาการได้ให้ความหมายของกระแสเงินสดหลังภาษี ไว้หลากหลาย ดังต่อไปนี้

เบญจมาศ อภิสิทธิ์ภิญโญ (2560 : 210) ได้กล่าวไว้ว่า กระแสเงินสดสุทธิของโครงการ เป็นข้อมูลพื้นฐานส่วนหนึ่งที่ใช้ในการตัดสินใจว่าจะลงทุน ในโครงการใดโครงการหนึ่งของธุรกิจได้หรือไม่ กระแสเงินสดสุทธิของโครงการมีความหมายถึง กระแสเงินสดหลังภาษี เนื่องจากในการประเมินค่าโครงการลงทุนต่าง ๆ จะมีการคำนวณถึงค่าภาษี เงินได้รวมไปด้วย จึงจำเป็นต้องทำความเข้าใจเกี่ยวกับภาษีเงินได้เพื่อประมาณการกำไรสุทธิที่คาดว่าจะเกิดขึ้นจากการดำเนินงานเมื่อตัดสินใจที่จะลงทุนในโครงการเหล่านั้น การตัดสินใจลงทุนของธุรกิจนั้น หลักการทั่วไปคือ ผู้บริหารจะยอมรับโครงการลงทุนเมื่อคาดการณ์ว่าโครงการลงทุนนั้นจะเพิ่มความมั่งคั่งให้กับธุรกิจ ซึ่งหมายความว่ารายได้ของโครงการ จะมีจำนวนมากกว่าต้นทุนของโครงการ หรือกล่าวได้ว่าโครงการนั้นจะทำให้ธุรกิจมีกำไร แต่ถ้าโครงการลงทุนใดที่ส่งผลทำให้ความมั่งคั่งในธุรกิจลดลง แสดงว่าต้นทุนของโครงการสูงกว่ารายได้ ของโครงการ หรือกล่าวได้ว่าโครงการนั้นมีผลการดำเนินงานขาดทุน

Kenton, Will (2020 : 1) ได้กล่าวไว้ว่า การวัดผลการดำเนินงานทางการเงินที่แสดงให้เห็นถึงความสามารถของ บริษัท ในการสร้างกระแสเงินสดจากการดำเนินงาน คำนวณโดยการบวกกลับค่าใช้จ่ายที่ไม่ใช่เงินสดเช่นค่าตัดจำหน่ายค่าเสื่อมราคาต้นทุนการปรับโครงสร้างและการด้อยค่าของกำไรสุทธิ CFAT เรียกอีกอย่างว่ากระแสเงินสดหลังหักภาษี

Sherman, Fraser (2020 : 1) ได้กล่าวไว้ว่า เงินที่บริษัทได้รับจากการดำเนินธุรกิจหลักหลังจากจ่ายค่าใช้จ่ายในการดำเนินงานและภาษีเงินได้ทั้งหมด เป็นเงินที่บริษัทของคุณมีไว้เพื่อจ่ายดอกเบี้ยหนี้จ่ายเงินปันผลให้กับเจ้าของและนำไปลงทุนในบริษัทอีกครั้ง คุณต้องการเพิ่มกระแสเงินสดหลังหักภาษีของบริษัท จากการดำเนินงานให้มากที่สุดเพื่อให้คุณมีความยืดหยุ่นทางการเงินมากขึ้น คุณสามารถคำนวณกระแสเงินสดหลังหักภาษีโดยใช้ข้อมูลจากงบกำไรขาดทุนของคุณ

จากความหมายของกระแสเงินสดหลังภาษีสรุปได้ว่ากระแสเงินสดหลังภาษีเป็นข้อมูลพื้นฐานที่ใช้ในการตัดสินใจว่าจะลงทุนในโครงการใดโครงการหนึ่งหรือไม่ โดยทั่วไปนักวิเคราะห์จะคำนวณรายได้หลังหักภาษีของการลงทุนหรือโครงการแล้วบวกค่าเสื่อมราคากลับเข้าไป จากนั้นค่าเสื่อมราคาจะถูกบวกกลับไปยังรายได้หลังหักภาษีเนื่องจากเป็นค่าใช้จ่ายที่ไม่ใช่กระแสเงินสดที่แท้จริง

**ประโยชน์ของกระแสเงินสด**

ได้มีนักวิชาการได้กล่าวถึง ประโยชน์ของกระแสเงินสด ไว้หลากหลาย ดังต่อไปนี้

สมศรี พลภักดี (2561 : 11) ได้กล่าวไว้ว่า งบกระแสเงินสดของกิจการมีประโยชน์ต่อผู้ใช้งบการเงินเพื่อใช้เป็นเกณฑ์ในการประเมินความสามารถของกิจการในการก่อให้เกิดเงินสดและรายการเทียบเท่าเงินสดและความต้องการใช้กระแสเงินสดของกิจการในการตัดสินใจเชิงเศรษฐกิจของผู้ใช้งบการเงินจะต้องมีการประเมินความสามารถของกิจการในการก่อให้เกิดเงินสดและรายการเทียบเท่าเงินสดจังหวะเวลาและความแน่นอนของการก่อให้เกิดเงินสดดังกล่าวโดยในทางบัญชีแบ่งกระแสเงินสดออกเป็นสามประเภทคือกระแสเงินสดจากกิจกรรมดำเนินงานกระแสเงินสดจากกิจกรรมจากกิจกรรมลงทุนและกระแสเงินสดจากกิจกรรมจัดหาเงินโดยกระแสเงินสดทั้งสามประเภทนี้มารวมกันต้องเท่ากับกระแสเงินสดที่เพิ่มขึ้นหรือลดลงในระหว่างงวดนั้น ๆ และจะต้องเท่ากับผลต่างระหว่างเงินสดปลายงวดกับต้นงวดที่ปรากฏอยู่ในงบดุลพอดีมีรายละเอียดเกี่ยวกับงบกระแสเงินสดที่เกี่ยวข้องกับการศึกษาเปรียบเทียบความสัมพันธ์ของกำไรสุทธิมูลค่าตามบัญชีและกระแสเงินสดจากกิจกรรมดำเนินงานที่มีต่ออัตราผลตอบแทนของหลักทรัพย์ของ บริษัท จดทะเบียน และ บริษัท ที่มีการจัดทำงบระแสเงินสดส่วนใหญ่จัดทำงบกระแสเงินสดวิธีทางตรงซึ่งปัจจัยที่มีผลต่อการเลือกใช้วิธีทางตรงหรือวิธีทางอ้อมในการคำนวณกระแสเงินสดจากการดำเนินงานคือปัจจัยต้นทุนการจัดทำปัจจัยระยะเวลาการจัดทำปัจจัยความยากง่ายในการจัดทำประโยชน์ส่วนใหญ่ที่ได้รับจากการจัดทำงบกระแสเงินสดคือเพื่อใช้ในการพยากรณ์กระแสเงินสดในอนาคตใช้ในการวิเคราะห์งบเพื่อใช้ในการตัดสินใจจะทำให้ได้รับประโยชน์มากขึ้น

กนกพร นาคทับที (2560 : 8) ได้กล่าวไว้ว่า งบกระแสเงินสดเมื่อใช้ประกอบกับงบการเงินอื่นจะช่วยให้ข้อมูลที่สามารถใช้ในการประเมินการเปลี่ยนแปลงในสินทรัพย์โครงสร้างทางการเงินของกิจการ (ซึ่งรวมถึงสภาพคล่องและความสามารถในการชำระหนี้) และความสามารถในการบริหารจัดการเงินสดและจังหวะเวลาของกระแสเงินสดเพื่อให้ปรับตัวกับการเปลี่ยนแปลงของสถานการณ์และโอกาสที่เกิดขึ้นนอกจากนี้ยังช่วยประเมินความสามารถในด้านการบริหารกิจการในการก่อให้เกิดเงินสดหรือรายการเทียบเท่าเงินสดและทำให้ผู้ใช้งบการเงินสามารถนำไปสร้างแบบจำลองเพื่อประเมินและเปรียบเทียบมูลค่าปัจจุบันของกระแสเงินสดในอนาคตของกิจการที่ต่างกันรวมทั้งช่วยเพิ่มความสามารถในการเปรียบเทียบของผลการดำเนินงานที่รายงานโดยกิจการที่แตกต่างกันได้เนื่องจากเป็นข้อมูลที่ตัดผลกระทบจากการเลือกใช้วิธีปฏิบัติทางบัญชีที่แตกต่างกันสำหรับรายการหรือเหตุการณ์ที่เหมือนกันออกไปแล้ว

กนกพร สุรณัฐกุล (2559: 44) ได้กล่าวไว้ว่า เพื่อให้ผู้บริหารงานสามารถวิเคราะห์เหตุการณ์ที่เกิดขึ้นในอดีตเกี่ยวกับเงินสด เพื่อให้ผู้บริหารทราบถึงสภาพคล่องในการดำ นินธุรกิจ เพื่อให้ผู้บริหารใช้เป็นเครื่องมือในการวางแผนงานในอนาคตเนื่องจากงบกระแสเงินสดจะแสดงให้ทราบถึงที่มาที่ไปของเงินสด ว่ากิจการได้รับเงินสดจากแหล่งใดบ้างเป็นจำนวนเท่าใด เพื่อให้ผู้บริหารงานสามารถวางแผนการใช้จ่ายเงินของกิจการ เช่น การจ่ายชำระหนี้ให้แก่เจ้าหนี้ธนาคาร หรือการจ่ายเงินปันผล เพื่อให้ผู้บริหารงานทราบถึงความเพียงพอของเงินสดว่ามีพอแก่ความต้องการของกิจการหรือไม่ เพื่อให้ผู้บริหารทราบถึงความสามารถในการทำกำไรของกิจการ ทำให้กิจการสามารถนำ กำไรดังกล่าวไปเปรียบเทียบกับผล การดำเนินงานของกิจการอื่นในธุรกิจเดียวกัน เพื่อให้ผู้บริหารทราบถึงการเปลี่ยนแปลงในโครงสร้างทางการเงินของธุรกิจ เพื่อให้ผู้บริหารทราบถึงการเปลี่ยนแปลงในสินทรัพย์สุทธิ เพื่อให้ผู้บริหารทราบถึงความแตกต่างของกำ ไรสุทธิตามเกณฑ์เงินสด กับกำไรสุทธิตามเกณฑ์คงค้าง

จากความหมายของประโยชน์ของกระแสเงินสดสรุปได้ว่าประโยชน์ของกระแสเงินสดใช้ประเมินความสามารถของกิจการในการก่อให้เกิดกระแสเงินสดในอนาคต ทำให้สามารถบริหารเงินสดในงวดถัดไปได้อย่างระมัดระวัง ป้องกันปัญหาเงินสดขาดมือ ช่วยประเมินความสามารถของกิจการในการชำระหนี้ การจ่ายปันผล ความจำเป็นในการกู้ยืมเงิน

**กระแสเงินสดเปรียบเทียบกับกำไรสุทธิ (Cash Flow Versus Net Income)**

ได้มีนักวิชาการได้กล่าวถึง กระแสเงินสดเปรียบเทียบกับกำไรสุทธิ ดังต่อไปนี้

สมลักษณ์ สันติโรจนกุล (2556 : 160) ได้กล่าวไว้ว่า นักบัญชีในอดีตสนใจกำไรสุทธิในการประเมินค่าความสามารถของผู้บริหาร แต่ นักคิดกลับมองกระแสเงินสดที่จำเป็นต่อการลงทุนอย่างแท้จริง น่าจะเป็นข้อมูลที่ดีในการ ประเมินมูลค่าโครงการ กำไรสุทธิจะมองรายได้เปรียบเทียบกับค่าใช้จ่าย ผลต่างคือกำไรหรือ ขาดทุน สรุปว่ากำไรสุทธิและกระแสเงินสดรับสุทธิอาจมีความต่างอย่างมีสาระสำคัญ ดังนั้น สาเหตุที่ทำให้เกิดความแตกต่างระหว่างกำไรสุทธิกับกระแสเงินสดรับสุทธิ คือ มูลค่าของเงิน ตามเวลา หมายถึง เลือกที่จะรับเงินสดในวันนี้แทนที่จะรอรับเงินสดในอนาคต เนื่องจาก รับเงินสดในวันนี้สามารถลงทุนเพื่อก่อให้เกิดรายได้ที่เป็นเงินสดจำนวนมากกว่ายอดกำไรสุทธิ ซึ่งเป็นเพียงตัวเลขโดยไม่มีเงินสดจริง แสดงไว้ในตารางที่ 5.1 ดังนี้

**ตารางที่ 5.1** แสดงการเปรียบเทียบระหว่างกำไรสุทธิกับกระแสเงินสดรับ

|  |  |  |
| --- | --- | --- |
| **รายการ** | **กำไรขาดทุน** | **กระแสเงินสด** |
| ขายเงินสด | 2,000 | 2,000 |
| ค่าใช้จ่าย : |  |  |
| ต้นทุนสินค้าที่ขาย 500 |  |  |
| ค่าเสื่อมราคา 100 |  |  |
| ค่าใช้จ่ายในการดำเนินงาน 200 |  |  |
| ค่าใช้จ่ายรวมที่รวมค่าเสื่อมราคา | 800 |  |
| ค่าใช้จ่ายรวมที่ไม่รวมค่าเสื่อมราคา (800-ค่าเสื่อมราคา) |  | 700 |
| กำไรก่อนหักภาษี | 1,200 |  |
| กระแสเงินสดก่อนหักภาษี |  | 1,300 |
| **หัก** ภาษีเงินได้นิติบุคคล (1,200 x 10%) | 120 | 120 |
| กำไรสุทธิ | 1,080 |  |
| กระแสเงินสดสุทธิ |  | 1,180 |

**ที่มา :** สมลักษณ์ สันติโรจนกุล (2556 : 210)

จากตาราง กระแสเงินสดต่างจากกำไรสุทธิ 100 บาท เท่ากับค่าเสื่อมราคาซึ่ง ได้จ่ายเป็นเงินสด จึงต้องบวกกลับ ดังนี้

กระแสเงินสดรับสุทธิ = กำไรสุทธิ + ค่าใช้จ่ายที่มิใช่เงินสด - รายได้ที่มิใช่เงินสด

**ผลกระทบทางภาษีจากวิธีคิดค่าเสื่อมราคาที่แตกต่างกัน**

ได้มีนักวิชาการได้กล่าวถึง ผลกระทบทางภาษีจากวิธีคิดค่าเสื่อมราคาที่แตกต่างกัน ดังต่อไปนี้

เบญจมาศ อภิสิทธิ์ภิญโญ (2560 : 215) ได้กล่าวไว้ว่า นอกจากการคิดค่าเสื่อมราคาวิธีเส้นตรง นโยบายการบัญชีมีแนวปฏิบัติเกี่ยวกับวิธีคิด ค่าเสื่อมราคาอีกหลายลักษณะ เช่น การคิดค่าเสื่อมราคาวิธีทรัพยากรที่ใช้ไป (ชั่วโมงการทำงาน หรือจำนวนผลผลิต) การคิดค่าเสื่อมราคาวิธีผลรวมจำนวนปี หรือการคิดค่าเสื่อมราคาวิธียอดลดลง ทั่วคูณ เป็นต้น การคิดคาเสื่อมราคาแต่ตะวิธีจะมีผลทำให้ค่าใช้จ่ายปันส่วนที่เกิดขึ้นในแต่ละปี มีจำนวนที่แตกต่างกันไป ซึ่งจะทำให้ผลประโยชน์ทางภาษี (Tax Shield) เนื่องจากค่าเสื่อมราคา ที่เกิดขึ้นในแต่ละปีมีจำนวนที่แตกต่างกันไปด้วย

สมลักษณ์ สันติโรจนกุล (2556 : 161) ได้กล่าวไว้ว่า การคิดค่าเสื่อมราคาทรัพย์สินมีหลายวิธี ค่าเสื่อมราคาแต่ละวิธีได้มูลค่าแตกต่างกัน ซึ่งมีผลกระทบภาษีเงินได้นิติบุคคลของธุรกิจ ทำให้ได้รับผลประโยชน์ทางภาษี (Tax Shield) แตกต่างกันไป เช่น คิดค่าเสื่อมวิธีเส้นตรงค่าเสื่อมจะเท่ากันทุกปี ถ้าวิธีผลรวมจำนวนปีค่าเสื่อมราคาจะลดลงทุก ๆ ปี ตามลำดับ ถ้าวิธีจำนวนทรัพยากรที่ใช้ เช่น จำนวนชั่วโมงการทำงานของเครื่องจักร หรือจำนวนสินค้าที่ผลิตได้ในแต่ละปี จะทำให้ค่าเสื่อมไม่เท่ากันทุกปี บางปีมากขึ้นบางปีก็ลดลงขึ้นอยู่กับจำนวนสินค้าที่ผลิตหรือจำนวนชั่วโมงที่ใช้เครื่องจักร ส่วนวิธียอดลดลงทวีคูณ ค่าเสื่อมจะลดลงทุกปีเป็นทวีคูณ หรือลดลงมากเกือบครึ่ง

อย่างไรก็ตาม เมื่อคิดมูลค่าของค่าเสื่อมราคาและผลประโยชน์ทางภาษีตลอดอายุของ โครงการนั้น ยังคงมีจำนวนที่เท่ากันถ้ายังไม่ได้นำปัจจัยในเรื่องของมูลค่าเงินตามเวลามาพิจารณา ร่วมด้วย แต่ถ้ามีการนำมูลค่าของเงินมาพิจารณาร่วมด้วยแล้ว มูลค่าปัจจุบันของประโยชน์ทาง ภาษีเนื่องจากค่าเสื่อมราคาจะมีความแตกต่างกันไป ซึ่งจะมากหรือน้อยนั้นขึ้นอยู่กับระยะเวลาของ โครงการและอัตราคิดลดค่าของเงินด้วย กล่าวคือ ที่ระดับของผลประโยชน์ทางภาษีที่เท่ากัน ณ วันใดวันหนึ่ง ถ้าระยะเวลาของโครงการลงทุนมีช่วงเวลาที่นานมากขึ้นหรืออัตราคิดลด (อัตรา ดอกเบี้ย) ยิ่งสูงขึ้น มูลค่าปัจจุบันของผลประโยชน์ทางภาษียิ่งด่างกันมากขึ้น

**ตัวอย่าง**

บริษัท ธาดา จำกัด ซื้อเครื่องจักรในราคา 200,000 บาท ประมาณการว่าจะมีอายุการใช้ประโยชน์ได้ 5 ปี มีมูลค่าที่เหลือ ณ สิ้นปีที่ 5 เท่ากับ 10,000 บาท ถ้าคิดค่าเสื่อมราคาวิธีเส้นตรง ค่าเสื่อมราคาที่เกิดขึ้นในแต่ละปีจะเท่ากับเท่าไหร่

จากข้อมูลข้างต้น นำมาคำนวณหาค่าเสื่อมราคาวิธีเส้นตรง ได้ดังนี้

|  |  |  |
| --- | --- | --- |
| ค่าเสื่อมราคาเครื่องจักร | = | (ราคาทุน – มูลค่าที่เหลือ) |
| อายุการใช้ประโยชน์ |

|  |  |
| --- | --- |
| = | (200,000 บาท - 10,000 บาท) |
|  | 5 ปี |
| = | 38,000 บาท |

**ซื้อเครื่องจักร 200,000**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| T = 0 | | T = 1 | | T = 2 | | T = 3 | | T = 4 | | T = 5 | |
|  |  | |  | |  | |  | |  | |  |
|  | |  | |  | |  | |  | |
|  | 38,000 | | 38,000 | | 38,000 | | 38,000 | | 38,000 | |  |

**ตารางที่ 5.2** ค่าเสื่อมราคาวิธีเส้นตรง

|  |  |  |  |
| --- | --- | --- | --- |
| **ปีที่** | **ค่าเสื่อมราคา** | **ค่าเสื่อมราคาสะสม** | **ราคาตามบัญชี** |
| ต้นปีที่ 1 | - | - | 200,000 |
| สิ้นปีที่ 1 | 38,000 | 38,000 | 162,000 |
| สิ้นปีที่ 2 | 38,000 | 76,000 | 124,000 |
| สิ้นปีที่ 3 | 38,000 | 114,000 | 86,000 |
| สิ้นปีที่ 4 | 38,000 | 152,000 | 48,000 |
| สิ้นปีที่ 5 | 38,000 | 190,000 | 10,000 |

**ที่มา :** เบญจมาศ อภิสิทธิ์ภิญโญ (2560 : 216)

จะเห็นได้ว่าค่าเสื่อมราคาที่คำนวณโดยวิธีเส้นตรง จะมีค่าใช้จ่ายที่เป็น ค่าเสื่อมราคากระจายไปในแต่ละปีมีจำนวนที่เท่ากันในที่นี้เท่ากับ 38,000 บาท และเมื่อคำนวณ ค่าเสื่อมราคาตลอดอายุของโครงการ จะมีจำนวนรวมทั้งสิ้นเท่ากับ 190,000 บาท

**ตัวอย่าง**

ถ้าบริษัทธาดา มีนโยบายคิดค่าเสื่อมราคาวิธีผลรวมจำนวนปี การคำนวณหาค่าเสื่อมราคาทำได้ดังนี้

ค่าเสื่อมราคา = (ราคาทุน มูลค่าที่เหลือ) x สัดส่วนค่าเสื่อมราคา

|  |  |  |
| --- | --- | --- |
| สัดส่วนค่าเสื่อมราคา | = | (อายุการใช้ประโยชน์ส่วนที่เหลือ) |
| ผลรวมจำนวนปีของอายุการใช้ประโยชน์ทั้งหมด |

**ตารางที่ 5.3** ค่าเสื่อมราคาวิธีผลรวมจำนวนปี

|  |  |  |  |  |
| --- | --- | --- | --- | --- |
| **ปีที่** | **วิธีคำนวณ**  (ราคาทุน – มูลค่าที่เหลือ)1  X  สัดส่วนค่าเสื่อมราคา2 | **ค่าเสื่อมราคา** | **ค่าเสื่อมราคาสะสม** | **ราคาตามบัญชี** |
| สิ้นปีที่ 1 | 190,000 X 5/15 | 63,333 | 63,333 | 136,667 |
| สิ้นปีที่ 2 | 190,000 X 4/15 | 50,667 | 114,000 | 86,000 |
| สิ้นปีที่ 3 | 190,000 X 3/15 | 38,000 | 152,000 | 48,000 |
| สิ้นปีที่ 4 | 190,000 X 2/15 | 25,333 | 177,333 | 22,667 |
| สิ้นปีที่ 5 | 190,000 X 1/15 | 12,667 | 190,000 | 10,000 |

**ที่มา :** เบญจมาศ อภิสิทธิ์ภิญโญ (2560 : 217)

**หมายเหตุ**

1. ราคาทุน – มูลค่าที่เหลือ = 200,000 บาท – 10,000 บาท = 190,000 บาท

2. สัดส่วนค่าเสื่อมราคา :

|  |  |  |  |
| --- | --- | --- | --- |
| **ปีที่** | **อายุการใช้งานที่เหลือ** | **ผลรวมจำนวนปี** | **สัดส่วนค่าเสื่อมราคา** |
| 1 | 5 | 15 | 5/15 |
| 2 | 4 | 15 | 4/15 |
| 3 | 3 | 15 | 3/15 |
| 4 | 2 | 15 | 2/15 |
| 5 | 1 | 15 | 1/15 |

ผลรวมจำนวนปี = 1 + 2 + 3 + 4 + 5 = 15

3. ราคาตามบัญชี = ราคาทุน – ค่าเสื่อมราคาสะสม

**ซื้อเครื่องจักร 200,000**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| T = 0 | | T = 1 | | T = 2 | | T = 3 | | T = 4 | | T = 5 | |
|  |  | |  | |  | |  | |  | |  |
|  | |  | |  | |  | |  | |
|  | 63,333 50,667 38,000 25,333 12,667 | | | | | | | | | | |

จากตาราง จะเห็นได้ว่าค่าเสื่อมราคาที่คำนวณโดยวิธีผลรวมจำนวนปีนั้นจะมีค่าใช้จ่าย ที่เป็นค่าเสื่อมราคากระจายไปในแต่ละปีนั้นมีจำนวนแตกต่างกัน โดยในช่วงปีแรก ๆ ค่าเสื่อมราคา มีจำนวนที่สูงกว่าเมื่อเทียบกับค่าเสื่อมราคาในช่วงปีหลัง ๆ

แม้ว่าค่าเสื่อมราคาที่ปันส่วนเป็นของค่าใช้จ่ายในแต่ละปีจะไม่เท่ากัน แต่เมื่อคำนวณรวม ค่าเสื่อมราคาตลอดอายุของโครงการนั้น จะพบว่า จำนวนเงินรวมของค่าเสื่อมราคาเท่ากับ การคำนวณค่าเสื่อมราคาวิธีเส้นตรง ซึ่งในที่นี้มีจำนวนรวมทั้งสิ้นเท่ากันคือ 190,000 บาท แสดงไว้ดังตารางที่ 5.4 ดังนี้

**ตารางที่ 5.4** แสดงค่าเสื่อมราคาในแต่ละวิธีส่งผลกระทบผลประโยชน์ทางภาษี

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ปีที่** | **วิธีเส้นตรง** | **ผล**  **ประโยชน์ทางภาษี 10%** | **วิธีผลรวมจำนวนปี** | | | | | **ผล**  **ประโยชน์ทางภาษี 10%** | **วิธีจำนวนผลผลิต**  **ที่ใช้** | **ผล**  **ประโยชน์ทางภาษี**  **10%** | **วิธี**  **ยอดลดทวีคูณ** | **ผล**  **ประโยชน์ทางภาษี 10%** |
| 1 | 1,000 | 100 | 5,000 | x | 5 | = | 1,666.7 | 166.67 | 1,000 | 100 | 2,000 | 200 |
|  |  | 15 |  |  |
| 2 | 1,000 | 100 | 5,000 | x | 4 | = | 1,333.4 | 133.34 | 600 | 60 | 1,400 | 140 |
|  |  | 15 |  |  |
| 3 | 1,000 | 100 | 5,000 | x | 3 | = | 1,000.0 | 100.00 | 1,500 | 150 | 870 | 87 |
|  |  | 15 |  |  |
| 4 | 1,000 | 100 | 5,000 | x | 2 | = | 666.6 | 566.66 | 700 | 70 | 450 | 45 |
|  |  | 15 |  |  |
| 5 | 1,000 | 100 | 5,000 | x | 1 | = | 333.3 | 33.33 | 1,200 | 120 | 280 | 28 |
|  |  | 15 |  |  |
| **รวม** | 5,000 | 500 |  |  |  |  | 5,000.0 | 500.00 | 5,000 | 500 | 5,000 | 500 |

**ที่มา :** สมลักษณ์ สันติโรจนกุล (2556 : 161)

จากตาราง 5.4 แสดงวิธีคิดค่าเสื่อมราคา 4 วิธี ซึ่งวิธีเส้นตรงจะตัดค่าเสื่อมราคา เท่ากันทุกปี แต่อีก 3 วิธีดังกล่าวข้างต้น ตัดค่าเสื่อมราคาในแต่ละปีไม่เท่ากัน ซึ่งทั้ง 4 วิธี จะได้ค่าเสื่อมราคาสะสมเท่ากัน 5,000 บาท สำหรับผลประโยชน์ทางภาษีได้รับผลกระทบจาก ค่าเสื่อมราคาดังกล่าว กิจการต้องเสียภาษีในแต่ละปีไม่เท่ากันแต่ผลประโยชน์รวมตลอดอายุของโครงการ 5 ปี จะต้องเท่ากันคือ 500 บาทไม่ว่าจะเป็นการคำนวณค่า เสื่อมราคาวิธีใดก็ตาม ถ้านำมูลค่าเงินตามเวลามาพิจารณาด้วย (มูลค่าปัจจุบัน) จะทำให้มูลค่าผลประโยชน์ทางภาษีไม่เท่ากัน เช่น ผลประโยชน์ทางภาษีจากการคิดค่าเสื่อม ราคาวิธียอดลดทวีคูณ จะได้ผลประโยชน์มากที่สุด เนื่องจากค่าเสื่อมราคาในปีแรก ๆ มี จำนวนสูงกว่าวิธีอื่น ดังนั้นเงินสดที่ประหยัดจากการจ่ายภาษีในปีแรกจะมีจำนวนสูงกว่า เมื่อคิดมูลค่าปัจจุบันก็จะเป็นจำนวนที่สูงกว่าด้วย เนื่องจากเงินสดที่ได้รับเข้ามาก่อนย่อมมีมูลค่า ปัจจุบันสูงกว่าเงินสดที่รับเข้ามาทีหลัง ดังนั้นคิดค่าเสื่อมวิธียอดลดทวีคูณจะได้ผลประโยชน์ ทางภาษีสูงกว่า 3 วิธีดังกล่าวข้างต้น ส่วนวิธีจำนวนผลผลิตที่ใช้อาจจะได้รับผลประโยชน์ทาง ภาษีมากกว่าหรือน้อยกว่าหรือเท่ากับวิธีอื่นก็ได้ขึ้นอยู่กับจำนวนผลผลิตหรือจำนวนชั่วโมงที่ใช้งานเครื่องจักร

**ภาษีเงินได้นิติบุคคล (Corporate Taxes)**

ได้มีนักวิชาการได้กล่าวถึงภาษีเงินได้นิติบุคคล ดังต่อไปนี้

สมลักษณ์ สันติโรจนกุล (2556 : 162) ได้กล่าวไว้ว่า ธุรกิจที่เป็นนิติบุคคลจะต้องเสียภาษีจากยอดกำไรก่อนหักภาษีคูณอัตราภาษี ซึ่งผู้ประกอบการนิติบุคคลต้องเสียภาษีในอัตราภาษีเงินได้นิติบุคคลปกติ ส่วนผู้ประกอบการ นิติบุคคลขนาดกลางและขนาดย่อมต้องเสียภาษีเงินได้นิติบุคคลได้รับสิทธิประโยชน์ทางภาษี แสดงไว้ดังตารางที่ 5.5 ดังนี้

**ตารางที่ 5.5** แสดงเปรียบเทียบอัตราภาษีเงินได้นิติบุคคลกรณีสิทธิประโยชน์และกรณีปกติ

|  |  |  |
| --- | --- | --- |
| **อัตราภาษีเงินได้นิติบุคคล** | | **อัตราภาษีเงินได้นิติบุคคลปกติ** |
| นิติบุคคลที่มีทุนจดทะเบียนชำระแล้วในวันสุดท้ายของรอบบัญชีไม่เกิน 5 ล้านบาท และต้องเป็นกำไรสุทธิที่เกิดขึ้นในรอบบัญชีที่เริ่มใหม่ในหรือหลังวันที่ 1 มกราคม 2545 เป็นต้นไป ต้องเสียภาษีเงินได้นิติบุคคลหลายอัตราภาษีขึ้นอยู่กับกำไรสุทธิดังนี้ | | เป็นนิติบุคคลที่ไม่ได้อยู่ในเงื่อนไขของบุคคลที่จะได้รับสิทธิประโยชน์ทางภาษี |
| **กำไรสุทธิ** | **อัตราภาษี** |
| 1 - 1,000,000 บาท  1,000,001 - 3,000,001 บาท  ตั้งแต่ 3,000,001 บาท | 15%  25%  30% | ต้องเสียภาษีเงินได้นิติบุคคล 30% ของกำไรสุทธิ |
| อัตราภาษีมีลักษณะเป็นอัตราก้าว  (Tax Rate Progressive) | | อัตราภาษีมีลักษณะเป็นอัตราคงที่  (Fixed Rate) |

**ที่มา :** สมลักษณ์ สันติโรจนกุล (2556 : 162)

**การคำนวณภาษีเงินได้นิติบุคคลกรณีสิทธิประโยชน์**

ได้มีนักวิชาการได้กล่าวถึงการคำนวณภาษีเงินได้นิติบุคคลกรณีสิทธิประโยชน์ ดังต่อไปนี้

สมลักษณ์ สันติโรจนกุล (2556 : 163) ได้กล่าวไว้ว่า กรณีภาษีเงินได้นิติบุคคลทั่วไปมีอัตราภาษี 30% อัตราเดียวให้นำอัตราภาษีคูณ กำไรของกิจการ ส่วนกรณีภาษีเงินได้นิติบุคคลกรณีได้สิทธิประโยชน์ ซึ่งมีหลายอัตราสามารถคำนวณได้ ดังนี้ ถ้าผู้ประกอบการธุรกิจขนาดกลางและขนาดย่อมมีกำไร 8,000,000 บาท

|  |  |  |  |  |
| --- | --- | --- | --- | --- |
| ส่วนกำไรแรก | 1,000,000 | เสียอัตรา 15% | กิจการเสียภาษี | 150,000 บาท |
| กำไรถัดมา | 2,000,000 | เสียอัตรา 25% | กิจการเสียภาษี | 500,000 บาท |
| กำไรถัดมา | 5,000,000 | เสียอัตรา 30% | กิจการเสียภาษี | 1,500,000 บาท |
| รวม | 8,000,000 |  | รวมค่าภาษีเงินได้ | 2,150,000 บาท |

**เราสามารถคำนวณจากสูตรดังนี้** :

|  |  |  |  |  |
| --- | --- | --- | --- | --- |
| กิจการมีกำไร 8,000,000 บาท ต้องเสียภาษี 3 อัตรา ดังนี้ | | | | |
| ค่าภาษี | = | 15% x 1,000.000 + 25% x 2000,000 + 30% (กำไรก่อนหักภาษี -  15% x1,000,000 - 25% x 2,000,000) | | |
|  | = | 150,000 + 500,000 + | 30 | (8,000,000 – 150,000 – 500,000) |
|  |  |  | 100 |  |
|  | = | 2,150,000 บาท | |  |
| ถ้ากิจการมีกำไร 1,750,000 บาท ซึ่งต้องเสียภาษี 2 อัตรา คือ 15% และ 25% สามารถใช้สูตร ดังนี้ | | | | |
| ค่าภาษี | = | 15% x 1,000,000 + | 35 | (1,750,000 – 15% x 1,000,000) |
|  |  |  | 100 |  |
|  | = | 150,000 + 187,500 | | |
|  | = | 337,500 บาท |  | |

**สิทธิประโยชน์ทางภาษีด้านค่าเสื่อมราคาอัตราพิเศษ**

ได้มีนักวิชาการได้ให้ความหมายของ สิทธิประโยชน์ทางภาษีด้านค่าเสื่อมราคาอัตราพิเศษ ไว้ดังต่อไปนี้

สมลักษณ์ สันติโรจนกุล (2556 : 163) ได้กล่าวไว้ว่า ผู้ประกอบการขนาดกลางและขนาดย่อมที่เป็นนิติบุคคลไทยมีสินทรัพย์ถาวรไม่รวมที่ดินไม่เกิน 200 ล้านบาท และมีลูกจ้างไม่เกิน 200 คน จะได้รับสิทธิประโยชน์ทางภาษีเรื่องค่าเสื่อมราคาในอัตราพิเศษ เพื่อส่งเสริมให้ผู้ประกอบการลงทุนในสินทรัพย์โดย กำหนดอัตราค่าเสื่อมราคาให้สอดคล้องกับอายุการใช้งานสามารถหักค่าเสื่อมได้เร็วขึ้น แต่ต้องเป็นสินทรัพย์ที่ได้มาภายในหรือหลังวันที่ 31 มกราคม 2545 บาท แสดงไว้ดังตารางที่ 5.6 ดังนี้

**ตารางที่ 5.6** แสดงตัดค่าเสื่อมราคากรณีได้รับสิทธิประโยชน์ทางภาษี

|  |  |  |
| --- | --- | --- |
| **สินทรัพย์** | **ตัดค่าเสื่อมราคาในปัจจุบัน** | **สิทธิประโยชน์ทางภาษีที่ได้รับใหม่** |
| 1. โรงงาน | ภายในระยะเวลา 20 ปี | ปีแรกหักค่าเสื่อมเบื้องต้นในอัตรา 25% ของมูลค่า สินทรัพย์ ส่วนที่เหลือทยอยหักภายใน 20 ปี |
| 2. เครื่องจักร | ภายในระยะเวลา 5 ปี | ปีแรกหักค่าเสื่อมราคาเบื้องต้นในอัตรา 40% ของ สินทรัพย์ ส่วนที่เหลือทยอยหักภายใน 5 ปี |
| 3. คอมพิวเตอร์ และอุปกรณ์ของ คอมฯ | ภายในระยะเวลา 5 ปี | หักค่าเสื่อมเบื้องต้นในวันที่ได้รับสินทรัพย์ในอัตรา 40% ของมูลค่าสินทรัพย์ ส่วนที่เหลือทยอยหักภายใน 3 รอบบัญชี มีสิทธิเลือกวิธีการทางบัญชีที่รับรองทั่วไป วิธีใดก็ได้ |

**ที่มา :** สมลักษณ์ สันติโรจนกุล (2556 : 163)

จากตาราง แสดงให้เห็นว่าเสียภาษีอัตราที่ได้รับสิทธิประโยชน์ ตัดค่าเสื่อม ราคาเป็นจำนวนมากขึ้นเมื่อหักจากยอดขายหรือรายได้ ทำให้กำไรลดลง จึงเสียภาษีลดลงด้วย และจะมีเงินสดหมุนเวียนเกิดสภาพคล่องในการดำเนินงานที่สูงกว่า และถ้านำไปลงทุนหาผล ประโยชน์ก็จะได้ผลตอบแทนเพิ่มขึ้น ทำให้เงินสดเพิ่มขึ้นอีก เป็นต้น

อัตราค่าเสื่อมราคาเครื่องจักรใหม่ที่ได้รับสิทธิประโยชน์ หรือเรียกว่าอัตราภาษีพิเศษ

สามารถคำนวณ ตามตัวอย่าง

เนื่องจากตามเงื่อนไขปีแรกสามารถหักค่าเสื่อมราคาเครื่องจักรได้ 40% ของสินทรัพย์

|  |  |  |
| --- | --- | --- |
| 60% | = | 12% |
| 5 |  |  |

ส่วนที่เหลือ 60% ให้หักค่าเสื่อมได้ภายใน 5 ปี แสดงว่ายอมให้หักได้ปีละ

ดังนั้นปีที่ 1 สามารถหักค่าเสื่อมราคาเครื่องจักรได้ = 40% + 12% = 52% และปีอื่น สามารถหักค่าเสื่อมราคาเครื่อง

**ตัวอย่าง**

ถ้าปี 2560 ซื้อเครื่องจักรราคา 30,000 บาท มีลูกจ้างไม่เกิน 200 คน และ สินทรัพย์ถาวรไม่รวมที่ดินไม่เกิน 200 ล้านบาท ซึ่งเป็นธุรกิจขนาดกลางและขนาดย่อม

ปีแรกต้องคิดค่าเสื่อมราคาตามอัตราใหม่ = 30,000 x 52% = 15,600 บาท

ในปีอื่นคิดค่าเสื่อมราคาอัตรา 12% = 30,000 x 12% = 3,600 บาท ในปีแรกคิดค่าเสื่อมราคาตามอัตราพิเศษ 15,600 บาท แสดงในงบกำไรขาดทุน แสดงได้ดังตาราง ดังนี้

**ตารางที่ 5.7** แสดงงบกำไรขาดทุนของธุรกิจขนาดกลาง

|  |  |  |  |
| --- | --- | --- | --- |
| **กำไรขาดทุนของธุรกิจขนาดกลาง** | | | |
|  | ขายหรือรายได้ |  | 2,000,000 |
| **หัก** | ค่าใช้จ่าย : |  |  |
|  | ต้นทุนสินค้าที่ขาย | 500,000 |  |
|  | ค่าเสื่อมราคา – อาคาร | 50,000 |  |
|  | ค่าเสื่อมราคา – เครื่องจักร | 15,600 |  |
|  | ค่าเสื่อมราคา – เครื่องจักร | 200,400 |  |
|  | ค่าใช้จ่ายรวม |  | 766,000 |
|  | กำไรก่อนหักภาษี |  | 1,234,000 |
| **สูตร** | ค่าภาษีเงินได้นิติบุคคล | = 150,000 + 25% (กำไรก่อนหักภาษี - 1,000,000)  = 150,000 + 25 (1,234,000 - 1,000,000)  = 150,000 + 25 (234,000)  = 150,000 + 58,500  = 208,500 บาท | |
|  |  |
|  |  |
|  |  |
|  |  |
| |  |  |  |  | | --- | --- | --- | --- | | ค่าภาษีเงินได้ดังกล่าวสามารถหาค่าอัตราภาษีเฉลี่ยโดยประมาณดังนี้ | | | | | อัตราภาษีเฉลี่ย | = | ค่าภาษีเงินได้นิติบุคคล x 100 |  | |  |  | กำไรก่อนหักภาษี |  | |  | = | 208,500 x 100 |  | |  |  | 1,234,000 |  | |  | = | 16.90% โดยประมาณ |  | | สูตรข้างต้นสามารถอธิบายให้เข้าใจได้ดังนี้ กำไรก่อนหักภาษีของธุรกิจ SME เท่ากับ 1,234,000 บาท ต้องเสียภาษี 2 อัตราตามเงื่อนไข กำไร 1,000,000 บาท แรกเสีย 15% และกำไรที่เหลือไม่ถึง 3,000,001 ให้เสีย 25%  ดังนั้นกำไร 1,000,000 ต้องเสียภาษี = 1,000,000 x 15% = 150,000 บาท  กำไรที่เหลือ (1,234,000 - 1,000,000) = 234,000 x 25% = 58,500 บาท  ค่าภาษีเงินได้นิติบุคคล = 208,500 บาท  ธุรกิจขนาดกลางหรือขนาดย่อมซื้อสินทรัพย์จะได้สิทธิประโยชน์ทางภาษีในปีแรกมากกว่าธุรกิจทั่วไปทำให้มีเงินทุนหมุนเวียนมากก่อให้เกิดประโยชน์มากขึ้น | | | | | | | |

**อัตราภาษีเงินได้นิติบุคคล**

ได้มีนักวิชาการได้ให้ความหมายของ อัตราภาษีเงินได้นิติบุคคล ไว้ดังต่อไปนี้

เบญจมาศ อภิสิทธิ์ภิญโญ (2560 : 223) ได้กล่าวไว้ว่า อัตราภาษีเงินได้นิติบุคคล สามารถแยกพิจารณาได้เป็น 2 กรณี คือ กรณีผู้ประกอบการ นิติบุคคลโดยปกติทั่วไป และ กรณีผู้ประกอบการนิติบุคคลขนาดกลางและขนาดย่อมที่ได้รับสิทธิ ประโยชน์ทางภาษี อัตราภาษีนั้นจะมีความแตกต่างกันไป แต่เนื่องจากอัตราภาษีมีการเปลี่ยนแปลง บ่อยมาก ในที่นี้จึงสมมติตัวเลขอัตราภาษีเพื่อใช้ประกอบการคำนวณเท่านั้น ในทางปฏิบัติจริง ให้ พิจารณาจากฐานภาษีและอัตราภาษีที่กรมสรรพากรประกาศบังคับใช้ในช่วงเวลานั้น ๆ แสดงได้ดังตารางที่ 5.8

**ตารางที่ 5.8** สมมติตารางอัตราภาษีเงินได้นิติบุคคลเพื่อใช้เป็นตัวอย่างคำนวณ

|  |  |  |
| --- | --- | --- |
| **ประเภทนิติบุคคล** | **จำนวนเงินกำไร** | **อัตราภาษี** |
| บริษัท หรือห้างหุ้นส่วนนิติบุคคลทั่วไป | จำนวนเงินกำไรทั้งจำนวน | 20% |
| บริษัท หรือห้างหุ้นส่วนนิติบุคคลทั่วไป ที่มีทุนจดทะเบียนชำระแล้วไม่เกิน 5 ล้านบาท และมีรายได้ไม่เกิน 30 ล้านบาท | ไม่เกิน 300,000 บาทแรก | ยกเว้น |
| เกิน 300,000 บาท แต่ไม่เกิน 3,000,000 บาท | 15% |
| เกิน 3,000,000 บาทขึ้นไป | 20% |

**ที่มา :** เบญจมาศ อภิสิทธิ์ภิญโญ (2560 : 223)

จากตาราง ถ้าเป็นนิติบุคคลทั่วไป ขอบเขตอัตราภาษีเงินได้จะใช้อัตราภาษีที่ 20% ซึ่งเป็นอัตราคงที่สำหรับจำนวนกำไรสุทธิที่จะต้องนำมาเสียภาษี แต่ในกรณีนิติบุคคลที่ได้รับสิทธิ ประโยชน์ จะเห็นได้ว่าอัตราภาษีที่เรียกเก็บขึ้นอยู่กับช่วงจำนวนเงินกำไรที่นำมาใช้เป็นฐานภาษี ถ้ามีจำนวนเงินกำไรมากทำให้ต้องใช้อัตราภาษีมากกว่า 1 อัตราตามช่วงของกำไร ดังนั้น เมื่อต้องการทราบอัตราภาษีที่มีผลบังคับจริง หรืออัตราภาษีเฉลี่ย (Effective (Average) Tax Rate) จึงคำนวณหา ได้ดังนี้

|  |  |  |  |
| --- | --- | --- | --- |
| อัตราภาษีเฉลี่ย | = | ค่าใช้จ่ายภาษีเงินได้ | x 100 |
| กำไรที่นำมาคำนวณภาษี |

**ตัวอย่าง**

บริษัท เอบีซี จำกัดเป็นบริษัทตัวแทนจำหน่ายเครื่องปรับอากาศแห่ง สำหรับเพื่อตั้งโชว์สินค้าและคลังสินค้าสำหรับปีเท่ากับ 100,000 บาท และมีการลงทุนติดตั้ง เครื่องจักรที่ใช้ในการตรวจเช็คและทดสอบระบบมูลค่า 650,000 บาท อายุการใช้ประโยชน์จาก เครื่องดังกล่าวประมาณ 5 ปี ไม่มีมูลค่าที่เหลือ กิจการมีนโยบายในการคิดค่าเสื่อมราคาวิธีเส้นตรง ยอดขายโดยประมาณเท่ากับ 8,250,000 บาท และมีค่าใช้จ่ายในการดำเนินงานระหว่างปีดังนี้

|  |  |
| --- | --- |
| ต้นทุนขาย | 3,000,000 บาท |
| เงินเดือนและสวัสดิการพนักงาน | 750,000 บาท |
| วัสดุดำเนินงานใช้งาน | 90,000 บาท |
| ค่าสาธารณูปโภค | 100,000 บาท |
| ค่าเบี้ยประกันภัย | 260,000 บาท |

จากข้อมูลข้างต้น นำมาคำนวณหากำไรที่จะต้องนำมาเสียภาษีได้ดังนี้

ยอดขาย 8,250,000 บาท

ค่าใช้จ่าย :

|  |  |
| --- | --- |
| ต้นทุนขาย | 3,000,000 บาท |
| เงินเดือนและสวัสดิการพนักงาน | 750,000 บาท |
| วัสดุดำเนินงานใช้ไป | 90,000 บาท |
| ค่าสาธารณูปโภค | 100,000 บาท |
| ค่าเบี้ยประกันภัย | 260,000 บาท |
| ค่าเช่าคลังสินค้า | 100,000 บาท |
| ค่าเสื่อมราคา (650,000 / 5) | 130,000 บาท |
| รวมค่าใช้จ่าย | 4,430,000 บาท |
| กำไรที่นำมาคำนวณภาษี | 3,820,000 บาท |

**กรณีที่ 1** นิติบุคคลทั่วไป ค่าใช้จ่ายภาษีเงินได้ คำนวณได้ดังนี้

|  |  |  |  |
| --- | --- | --- | --- |
| กำไรที่นำมาคำนวณภาษี | 3,820,000 บาท | |  |
| คูณ อัตราภาษี | 20% |  | |
| ค่าใช้จ่ายภาษีเงินได้ | 764,000 บาท | |  |

**กรณีที่ 2** นิติบุคคลที่ได้รับสิทธิประโยชน์ทางภาษี คำนวณหาค่าใช้จ่ายภาษีเงินได้ ได้ดังนี้

|  |  |  |  |
| --- | --- | --- | --- |
| **กำไรที่จะนำมาคำนวณภาษี (บาท)** | **อัตราภาษี** | **ค่าใช้จ่ายภาษีเงินได้ (บาท)** | **ค่าใช้จ่ายภาษีเงินได้รวม (บาท)** |
| 300,000 | 0% | 0 | 0 |
| 2,700,000 | 15% | 405,000 | 405,000 |
| 820,000 | 20% | 164,000 | 569,000 |

|  |  |  |  |
| --- | --- | --- | --- |
| จากจำนวนเงินค่าใช้จ่ายภาษีเงินได้รวมข้างต้น นำมาคำนวณหาอัตราภาษีเฉลี่ยได้ดังนี้ | | | |
| อัตราภาษีเฉลี่ย | = | ค่าใช้จ่ายภาษีเงินได้ | x 100 |
|  |  | กำไรที่นำมาคำนวณภาษี |  |
|  | = | 569,000 | x 100 |
|  |  | 3,820,000 |  |

**อัตราภาษีเงินได้ในการวิเคราะห์ทางเศรษฐศาสตร์ (Income Tax Rate to be used in Economic Analysis)**

ได้มีนักวิชาการได้ให้ความหมายอัตราภาษีเงินได้ในการวิเคราะห์ทางเศรษฐศาสตร์ ไว้ดังต่อไปนี้

สมลักษณ์ สันติโรจนกุล (2556 : 168) ได้กล่าวไว้ว่า อัตราภาษีที่ผู้ประกอบการธุรกิจขนาดกลางหรือขนาดย่อมจะนำมาใช้เป็นอัตราภาษีที่ ต้องคำนวณกับกำไรที่จะต้องเสียภาษีที่เพิ่มขึ้นจากการวิเคราะห์โครงการลงทุนทางเศรษฐศาสตร์ คือการวิเคราะห์ในส่วนที่เพิ่มขึ้นหรือเรียกว่าส่วนเปลี่ยนแปลงของการลงทุนดังนี้ = 14.90% โดยประมาณ

|  |  |  |  |
| --- | --- | --- | --- |
|  | ก่อนลงทุน | หลังลงทุน | ส่วนเปลี่ยนแปลง |
| รายได้จากโครงการหมู่บ้าน | 4,900,000 | 6,580,000 | 1,680,000 |
| ค่าใช้จ่ายในการขายและบริหาร | 2,350,000 | 2,900,000 | 550,000 |
| กำไรก่อนหักภาษี | 2,550,000 | 3,680,000 | 1,130,000 |

แสดงว่าก่อนการลงทุนในโครงการมีกำไรที่จะต้องเสียภาษี 2,550,000 บาท แต่มีลงทุนในโครงการเพิ่มขึ้นในระหว่างปี ทำให้กำไรเพิ่มเป็น 3,680,000 บาท

|  |  |  |  |  |  |  |
| --- | --- | --- | --- | --- | --- | --- |
| จากสูตร ค่าภาษีเงินได้ก่อนการลงทุน | = | 150,000 + 25% (กำไรก่อนหักภาษี - 1,000,000) | | | | |
|  | = | | | 150,000 + | 1 | (2,550,000 - 1,000,000) |
|  |  | | |  | 4 |  |
|  | = | | 150,000 + 387,500 บาท | | | |
|  | = | | 537,500 บาท Ans | | | |
| จากสูตร ค่าภาษีเงินได้หลังการลงทุน | = | | (150,000 + 500,000) + 30% (3,680,000 -3,000,000) | | | |
|  | = | | 650,000 + 204,000 | | | |
|  | = | | 854,000 บาท Ans | | | |
| จากการคำนวณค่าภาษีเงินได้สำหรับปีเพิ่มขึ้น | = | | ค่าภาษีเงินได้หลังลงทุน - ค่าภาษีเงินได้ก่อนลงทุน | | | |
|  | = | | 854,000 - 537,500 | | | |
|  | = | | 316,500 บาท | | | |
| ค่าภาษีเงินได้เพิ่มขึ้น 316,500 บาท เนื่องจากกำไรก่อนหักภาษีเพิ่มขึ้นหรือมีส่วนเปลี่ยนแปลง 1,130,000 บาท | | | | | | |
| ดังนั้น อัตราภาษีเงินได้เพิ่ม | = | | ค่าภาษีเงินได้เพิ่ม x 100  กำไรก่อนหักภาษี | | | |
|  | = | | 316,500 x 100  1,130,000 | | | |
|  | = | | 28% | | | |

อัตราภาษีเงินได้เพิ่ม 28% ควรนำมาประเมินค่าโครงการแยกต่างหากสามารถเปรียบเทียบ

แสดงได้ดังตารางที่ 5.9

**ตารางที่ 5.9** การเปรียบเทียบอัตราภาษีเฉลี่ยก่อนและหลังการลงทุน

|  |  |  |  |  |
| --- | --- | --- | --- | --- |
|  | **รายการ** | **ก่อนการลงทุน** | **หลังการลงทุน** | **ส่วนเปลี่ยนแปลง** |
|  | ค่าภาษีเงินได้ | 537,500 | 854,000 | 316,500 |
| **หาร** | กำไรก่อนหักภาษี | 2,550,000 | 3,680,000 | 1,130,000 |
|  | อัตราภาษีเฉลี่ยจากส่วนที่เพิ่ม | 21.08% | 23.21% | 28% |

**ที่มา :** สมลักษณ์ สันติโรจนกุล (2556 : 168)

การวิเคราะห์โครงการเชิงเศรษฐศาสตร์มักจะใช้อัตราภาษีเฉลี่ยจากจำนวนที่เพิ่มขึ้นหรือจากจำนวนที่เปลี่ยนแปลง เป็นอัตราที่เหมาะสำหรับใช้เพื่อประมาณการกระแสเงินสดที่ คาดว่าจะเกิดขึ้น การคำนวณหาค่าภาษีเงินได้รวมและค่าภาษีเงินได้จากส่วนเปลี่ยนแปลง หรือเรียกส่วนที่เพิ่มขึ้นของแต่ละแผนงานเป็นที่นิยมใช้ของกิจการขนาดเล็ก และมีความสำคัญ เป็นเครื่องมือใช้วิเคราะห์โครงการเชิงเศรษฐศาสตร์

**สิทธิประโยชน์ทางภาษีสำหรับการวิจัยและพัฒนาเทคโนโลยี**

มีนักวิชาการได้ให้ความหมายของ สิทธิประโยชน์ทางภาษีสำหรับการวิจัยและพัฒนาเทคโนโลยี ไว้ดังต่อไปนี้

เบญจมาศ อภิสิทธิ์ภิญโญ (2560 : 223) ได้กล่าวไว้ว่า กิจการสามารถหักเป็นค่าใช้จ่าย ถ้าเป็นธุรกิจขนาดกลาง และขนาดย่อมจะได้รับยกเว้นเงินได้จากการดำเนินงานอีก 100% ของค่าจ้างทำวิจัย และพัฒนา

**ตัวอย่าง**

กิจการมีค่าจ้างทำวิจัยและพัฒนาเทคโนโลยี 100,000 บาท แสดงได้ดังตารางที่ 5.10

**ตารางที่ 5.10** แสดงการคำนวณกำไรก่อนหักภาษีจากงบกำไรขาดทุน

|  |  |  |  |  |  |  |
| --- | --- | --- | --- | --- | --- | --- |
|  | ยอดขาย |  |  | 2,000,000 | |  |
| หัก | เงินที่ได้รับยกเว้นภาษี :  ค่าจ้างทำวิจัยและพัฒนา |  |  | (100,000) | |  |
|  |  |  |  | 1,900,000 | |  |
| หัก | ค่าใช้จ่ายจริงรวมจากงบข้างต้น |  | 766,000 |  | |  |
|  | ค่าจ้างทำวิจัยและพัฒนาให้รัฐจริง |  | 100,000 |  | |  |
|  | รวมค่าใช้จ่ายทั้งสิ้น |  |  | 866,000 | |  |
|  | กำไรก่อนหักภาษี |  |  | 1,034,000 | |  |
| จากสูตร | ค่าภาษีเงินได้นิติบุคคล | = | 150,000 +0.25(1,034,000 – 1,000,000) | | |  |
|  |  | = | 150,000 + 8,500 | |  |  |
|  |  | = | 158,000 | | Ans |  |
|  | อัตราภาษีเฉลี่ย | = | ค่าภาษีเงินได้นิติบุคคล x 100 | |  |  |
|  |  |  | กำไรก่อนหักภาษี | |  |  |
|  |  | = | 158,500 x 100 | |  |  |
|  |  |  | 1,034,000 | |  |  |
|  |  | = | 15.33% | | Ans |  |

**ที่มา :** เบญจมาศ อภิสิทธิ์ภิญโญ (2560 : 223)

**ภาษีเงินได้ของผลกำไรหรือขาดทุนจากการขายหรือแลกเปลี่ยนสินทรัพย์ที่**

**คิดค่าเสื่อมราคา**

มีนักวิชาการได้ให้ความหมายของ ภาษีเงินได้ของผลกำไรหรือขาดทุนจากการขายหรือแลกเปลี่ยนสินทรัพย์ที่คิดค่าเสื่อมราคา ไว้ดังต่อนี้

เบญจมาศ อภิสิทธิ์ภิญโญ (2560 : 231) ได้กล่าวไว้ว่า เมื่อมีการขายหรือแลกเปลี่ยนสินทรัพย์ไม่หมุนเวียนในการดำเนินงานนั้น อาจจะมีผลกำไร หรือขาดทุนเกิดขึ้นจากการขายหรือแลกเปลี่ยนสินทรัพย์เหล่านั้นได้ การคำนวณผลกำไรหรือ ขาดทุนจากการจำหน่ายสินทรัพย์นั้น ประการแรกต้องทราบราคาตามบัญชี (Book Value BV) ของสินทรัพย์ที่มีการคิดค่าเสื่อมราคา ณ วันที่มีการซื้อขายแลกเปลี่ยน

ราคาตามบัญชีของสินทรัพย์ที่มีการคิดค่าเสื่อมราคา คำนวณได้ดังนี้

ราคาตามบัญชี = ราคาทุนเริ่มแรก - ค่าเสื่อมราคาสะสม ณ วันที่ขาย

เมื่อทราบราคาตามบัญชีของสินทรัพย์ ณ วันที่ขายแล้ว ให้นำไปเปรียบเทียบกับราคาขาย ถ้าราคาขายของสินทรัพย์แตกต่างไปจากราคาตามบัญชี จะทำให้เกิดผลกำไรหรือผลขาดทุน จากการขายสินทรัพย์ และจำนวนเงินของผลกำไรหรือผลขาดทุนนี้จะส่งผลกระทบต่อค่าใช้จ่ายภาษีเงินได้ต่อไป

ผลกำไรหรือผลขาดทุนจากการขายสินทรัพย์ไม่หมุนเวียนที่มีการคิดค่าเสื่อมราคา คำนวณ

กำไร (ขาดทุน) จากการขายสินทรัพย์ = ราคาขาย - ราคาตามบัญชี

ถ้าขายสินทรัพย์ได้ในราคาที่สูงกว่าราคาตามบัญชี จะเกิดผลกำไรจากการขายสินทรัพย์ จึงต้องนำมาคำนวณหาค่าใช้จ่ายภาษีเงินได้ที่จะต้องจ่าย แต่ถ้าขายสินทรัพย์ได้ในราคาที่ต่ำกว่า ราคาตามบัญชีจะเกิดผลขาดทุนจากการขายสินทรัพย์ จึงต้องนำมาคำนวณหาผลประโยชน์ ทางภาษี หรือเรียกอีกอย่างหนึ่งว่า ภาษีเงินได้ที่สามารถประหยัดได้ (Tax Saving) ได้แสดงไว้ดังภาพที่ 5.1

กำไรจากการ

ขายสินทรัพย์

}

ราคา

ขาย

ขาดทุนจากการ

ขายสินทรัพย์ทรัพย์

{

ราคา

ตาม

บัญชี

ราคา

ขาย

**ภาพที่ 5.1** ผลกำไร (ขาดทุน) จากการขายสินทรัพย์

**ที่มา :** เบญจมาศ อภิสิทธิ์ภิญโญ (2560 : 232)

**ตัวอย่าง**

บริษัท พีซีเอช จำกัด ซื้อเครื่องจักรมาใช้ในราคาทุนเริ่มแรก 1,150,000 บาท อายุการใช้ ประโยชน์ประมาณ 5 ปี คิดค่าเสื่อมราคาวิธีเส้นตรง กิจการขายเครื่องจักรดังกล่าวสิ้นปีที่ 3 นับแต่ซื้อเครื่องจักรมา

ให้คำนวณหาผลกำไร (ขาดทุน) จากการขายเครื่องจักร และผลกระทบทางภาษีที่ได้รับในแต่ละกรณีดังนี้

1. ราคาขาย 500,000 บาท

2. ราคาขาย 460,000 บาท

3. ราคาขาย 400,000 บาท

คำนวณหาราคาตามบัญชีของเครื่องจักร ณ สิ้นปีที่ 3

|  |  |  |
| --- | --- | --- |
| ค่าเสื่อมราคาเครื่องจักรต่อปี | = | (ราคาทุน - มูลค่าที่เหลือ) |
|  |  | อายุการใช้ประโยชน์ |
|  | = | (1,150,000 - 0) |
|  |  | 5 |
|  | = | 230,000 บาทต่อปี |
| ค่าเสื่อมราคาสะสม ณ วันสิ้นปีที่ 3 | = | ค่าเสื่อมราคาต่อปี x 3 ปี |
|  | = | 230,000 บาท x 3 ปี |
|  | = | 690,000 บาท |
| ราคาตามบัญชี | = | ราคาทุนเริ่มแรก - ค่าเสื่อมราคาละสมสิ้นปีที่ 3 |
|  | = | 1,150,000 บาท – 690,000 บาท |
|  | = | 460,000 บาท |

**กรณีที่ 1 ถ้าขายเครื่องจักรในราคา 500,000 บาท**

|  |  |  |
| --- | --- | --- |
| กำไรจากการขายเครื่องจักร | = | ราคาขาย - ราคาตามบัญชี |
|  | = | 500,000 บาท – 460,000 บาท |
|  | = | 40,000 บาท |

ผลกำไรจากการขายเครื่องจักร จะต้องนำมาคำนวณค่าใช้จ่ายภาษีเงินได้ ดังนี้

|  |  |  |
| --- | --- | --- |
| ค่าใช้จ่ายภาษีเงินได้จากผลกำไร | = | กำไรจากการขายสินทรัพย์ x อัตราภาษีเงินได้ |
|  | = | 40,000 บาท – 20% |
|  | = | 8,000 บาท |
| เงินที่ได้รับสุทธิจากการขายเครื่องจักร | = | ราคาขายเครื่องจักร – ค่าภาษีเงินได้จากผลกำไร |
|  | = | 500,000 บาท – 8,000 บาท |
|  | = | 492,000 บาท |

**กรณีที่ 2 ถ้าขายเครื่องจักรได้ในราคา 460,000 บาท**

จะเห็นได้ว่า ราคาตามบัญชีของเครื่องจักรเท่ากับ 460,000 บาท ซึ่งมีมูลล่าเท่ากับราคาขายเครื่องจักรจำนวน 460,000 บาท ดังนั้นจึงไม่เกิดผลกำไร (ขาดทุน) จากการขายเครื่องจักร จึงไม่มีผลกระทบทางภาษีด้วย กรณีนี้กิจการจะได้รับเงินสุทธิจากการขายเครื่องจักร เท่ากับ 460,000 บาท ซึ่งเท่ากันมูลค่าตามบัญชี

**กรณีที่ 3 ถ้าขายเครื่องจักรในราคา 400,000 บาท**

|  |  |  |
| --- | --- | --- |
| ขาดทุนจากการขายเครื่องจักร | = | ราคาขาย - ราคาตามบัญชี |
|  | = | 400,000 บาท – 460,000 บาท |
|  | = | 60,000 บาท |

ผลขาดทุนจากการขายสินทรัพย์จะมีผลในทางภาษี คือ ช่วยทำให้เสียค่าใช้จ่ายภาษีเงินใต้ ลดลง หรือประหยัดค่าใช้จ่ายภาษีเงินได้ ได้ดังนี้

|  |  |  |
| --- | --- | --- |
| ค่าใช้จ่ายภาษีเงินได้ที่สดลงจากผลขาดทุน | = | ขาดทุนจากการขายสินทรัพย์ x อัตราภาษีเงินได้ |
|  | = | 60,000 บาท x 20% |
|  | = | 12,000 บาท |
| เงินที่ได้รับสุทธิจากการขายเครื่องจักร | = | ราคาขายเครื่องจักร + ภาษีประหยัดได้จากผลขาดทุน |
|  | = | 400,000 บาท + 12,000 บาท |
|  | = | 412,000 บาท |

**สรุป**

ภาษีจะมีการเปลี่ยนแปลงไปตามนโยบายของรัฐบาล เช่น สภาพเศรษฐกิจทั้งในประเทศและต่างประเทศ การเมือง กฎหมาย การเปิดเสรีทางการค้า เป็นต้น เนื่องจากในการประเมินค่าโครงการลงทุนต่าง ๆ มีการคำนวณถึงค่าภาษีเงินได้เพื่อประมาณการผลกำไรตัดสินใจที่จะลงทุน จากการคิดค่าเสื่อมราคาที่แตกต่างกันมีหลายวิธี เมื่อคิดมูลค่าของค่าเสื่อมราคาและผลประโยชน์ทางภาษีจะมากหรือน้อยขึ้นอยู่กับระยะเวลาของอัตราการลดค่าของเงิน

ภาษีเงินได้นิติบุคคลมี 2 วิธีคิด คือ การคำนวณภาษีเงินได้นิติบุคคลกรณีสิทธิประโยชน์ และสิทธิประโยชน์ทางภาษีด้านค่าเสื่อมราคาอัตราพิเศษ ส่วนอัตราเงินได้นิติบุคลแบ่งเป็น 2 กรณี นิติบุคคลโดยทั่วไป และกรณีผู้ประกอบการนิติบุคคลขนาดกลางและขนาดย่อม (อัตราภาษีเงินได้ในการวิเคราะห์ทางเศรษฐศาสตร์) เป็นอัตราภาษีที่ต้องคำนวณกับกำไรที่ต้องเสียภาษีเพิ่มขึ้นจากการวิเคราะห์ (สิทธิประโยชน์ทางภาษีสำหรับการวิจัยและพัฒนาเทคโนโลยี) หักเป็นค่าใช้จ่ายจะได้รับยกเว้นเงินได้จากการดำเนินงานอีก 100% และภาษีเงินได้ของผลกำไรขาดทุนจากการขายหรือแลกเปลี่ยนสินทรัพย์ที่คิดค่าเสื่อมราคา เมื่อมีการขายหรือแลกเปลี่ยนสินทรัพย์ไม่หมุนเวียน อาจจะมีผลกำไรหรือขาดทุน ประการแรกต้องทราบราคาตามบัญชีของสินทรัพย์ที่มีการคิดค่าเสื่อมราคา ณ วันที่มีการซื้อขายแลกเปลี่ยน

**คำถามท้ายบทที่ 5**

**ข้อที่ 1** กิจการแห่งหนึ่งมีโครงการที่จะลงทุนโครงการหนึ่ง โดยมีรายละเอียดของข้อมูลดังต่อไปนี้

เงินลงทุนเริ่มแรก 1,000,000 บาท

ระยะเวลาที่ใช้ประโยชน์ 4 ปี

มูลค่าหลังสิ้นสุดโครงการ 0 บาท

อัตราต้นทุนของเงินลงทุน 10%

อัตราภาษีเงินได้ 20%

คำนวณหามูลค่าปัจจุบันของผลประโยชน์ทางภาษีอันเนื่องมาจากนโยบายการคิดค่าเสื่อมราคาของแต่ละวิธีดังนี้

1. วิธีเส้นตรง

2. วิธีอัตราเร่ง:

2.1 วิธียอดลดลงทวีคูณ

2.2 วิธีผลรวมจำนวนปี

3. วิธีจำนวนผลผลิตชั่วโมงการผลิตปกติเท่ากับ 40,000 ชั่วโมงในแต่ละปีจะมีการใช้ทรัพยากรที่เป็นชั่วโมงเครื่องจักรดังนี้

|  |  |
| --- | --- |
| **ปีที่** | **ชั่วโมงเครื่องจักร** |
| 1 | 9,000 |
| 2 | 10,000 |
| 3 | 12,000 |
| 4 | 9,000 |

**ข้อที่ 2** บริษัท วิวัฒน์ จำกัด มีรายได้จากการดำเนินงานในปีภาษี 25x1 เท่ากับ 500,000 บาทเงินเดือนและค่าจ้าง 150,000 บาทค่าโฆษณา 30,000 บาทดอกเบี้ยจ่าย 20,000 บาทและค่าเสื่อมราคา 60,000 บาท

ส่วนบริษัท ชัยวัฒน์ จำกัด มีรายได้จากการดำเนินงานในปีภาษี 25x1 เท่ากับ 500,000 บาทเงินเดือนและค่าจ้าง 150,000 บาทค่าโฆษณา 90,000 บาทและดอกเบี้ยจ่าย 20,000 บาท

กำหนดให้อัตราภาษีเงินได้ของทั้งสองกิจการเท่ากับ 20%

1. คำนวณหากำไรสุทธิของทั้งสองกิจการเปรียบเทียบกัน

2. คำนวณหากระแสเงินสดสุทธิของทั้งสองกิจการ

**ข้อที่ 3** กิจการแห่งหนึ่งมีข้อมูลการดำเนินงานโดยประมาณในแต่ละปี ดังนี้

ยอดขาย 240,000 บาท

ค่าใช้จ่ายในการดำเนินงานที่เป็นเงินสด 180,000 บาท

สินทรัพย์ไม่หมุนเวียนที่ต้องคิดค่าเสื่อมราคา 100,000 บาท

อัตราภาษีเงินได้ 20%

กิจการมีนโยบายคิดค่าเสื่อมราคาสินทรัพย์ไม่หมุนเวียนวิธีผลรวมจำนวนปี โดยสินทรัพย์ไม่หมุนเวียนนี้ประมาณการว่าจะใช้ประโยชน์ 5 ปี ไม่มีมูลค่าที่เหลือของสินทรัพย์หลังครบกำหนดเวลาดังกล่าวแล้ว

1. คำนวณหาผลประโยชน์ทางภาษีที่เกิดขึ้นในแต่ละปีอันเป็นผลเนื่องมาจากค่าเสื่อมราคา

2. คำนวณหากระแสเงินสดสุทธิหลังภาษี

**ข้อที่ 4** ซื้อรถบรรทุก 1 คัน ในราคา 15,000 บาท ประมาณการอายุการใช้งาน 5 ปี สิ้นปี ที่ 5 คาดว่าสินทรัพย์นี้จะขายได้ ในราคา 1,000 บาท กิจการคิดค่าเสื่อมราคาวิธีเส้นตรง ถ้ากิจการเสียภาษีในอัตรา 10% ของกำไรก่อนหักภาษีข้อมูลการดำเนินงานในปีที่ 1 มี ดังนี้

รายได้จากการดำเนินงาน 40,000 บาท

ค่าใช้จ่ายในการดำเนินงาน (ไม่รวมค่าเสื่อมราคา) 16,000 บาท

1. คำนวณหากำไรสุทธิสำหรับปี

2. คำนวณหากระแสเงินสดสุทธิสำหรับปีโดยที่ค่าใช้จ่ายในการดำเนินงานได้จ่าย เป็นเงินสด และไม่ให้เครดิตบริการขนส่งสินค้าแก่ลูกค้า

**ข้อที่ 5** กิจการคิดค่าเสื่อมราคาวิธีผลรวมจำนวนปี อายุใช้งาน 5 ปี ไม่มีมูลค่าซากมีข้อมูล ดำเนินงาน ดังนี้

ยอดขาย (เป็นเงินสด) 1,200 บาท

ค่าใช้จ่ายในการดำเนินงาน (จ่ายเป็นเงินสด) 900 บาท

สินทรัพย์ถาวร (ต้องคิดค่าเสื่อมราคา) 500 บาท

อัตราภาษีเงินได้ 30%

1. คำนวณหาผลประโยชน์ทางภาษีที่เกิดขึ้นเนื่องจากค่าเสื่อมราคา

2. คำนวณหากระแสเงินสดสุทธิหลังหักภาษี

**ข้อที่ 6** กิจการแห่งหนึ่ง เป็นผู้ประกอบการธุรกิจขนาดย่อม มีข้อมูลการดำเนินงาน ณ ระดับกำลังการผลิตปกติ ในช่วงที่ผ่านมาดังนี้

ยอดขายสินค้า 4,000,000 บาท ต้นทุนสินค้าที่ขาย 1,200,000 บาท

ค่าใช้จ่ายการขายและบริหาร 1,000,000 บาท

ขณะนี้ผู้บริหารของกิจการได้รับข้อเสนอโครงการลงทุน เมื่อยอมรับโครงการลงทุนนี้จะทำให้กิจการมีข้อมูลการดำเนินงานโดยประมาณในอนาคตได้ดังนี้

1.รายได้จากการขายสินค้าจะเพิ่มขึ้นจากการจำหน่ายขายที่เพิ่มขึ้น เนื่องจากคุณภาพของสินค้าที่สามารถตอบสนองความต้องการของลูกค้าได้มากขึ้น ประมาณการยอดขาย 20% ของยอดขายเดิม

2. ต้นทุนการผลิตในส่วนของวัตถุดิบทางตรงและค่าแรงงานทางตรงสามารถประหยัดได้เนื่องจากประสิทธิภาพการทำงานของเครื่องจักรที่ดีขึ้น โดยส่งผลทำให้ต้นทุนขายสามารถลดลงไปได้ 15% ของมูลค่าต้นทุนสินค้าที่ขายเดิม

3. ค่าใช้จ่ายการขายเพิ่มขึ้น 5% จากมูลค่าของค่าใช้จ่ายการขายเดิมที่ 600,000 บาท

4. ค่าใช้จ่ายการผลิตเพิ่มขึ้นปีละ 50,000 บาทจากค่าเสื่อมราคาที่เพิ่มขึ้นของเครื่องจักรใหม่

5. กิจการไม่มีนโยบายในการสำรองสินค้าคงเหลือใด ๆ ทั้งสิ้น

1. คำนวณหากำไรที่จะต้องเสียภาษีก่อนและหลังการลงทุนเปรียบเทียบกัน

2. คำนวณหาค่าใช้จ่ายภาษีเงินได้ ก่อนและหลังการลงทุน

3. คำนวณหาค่าอัตราภาษีเฉลี่ย ก่อนและหลังการลงทุน

**ข้อที่ 7** ซื้อเครื่องจักรมาใช้ในราคาทุนเริ่มแรก 300,000 บาทอายุการใช้งานประมาณ 5 ปีเครื่องจักรดังกล่าวใช้มาเป็นเวลา 2 ปีขณะนี้กำลังตัดสินใจที่จะขายเพื่อหาเครื่องจักรใหม่มาทดแทนนโยบายการคิดค่าเสื่อมราคาใช้วิธีเส้นตรงกำหนดให้อัตราภาษีเงินได้เท่ากับ 20%

1. คำนวณค่าเสื่อมราคาสะสมจนถึงวันที่ขายเท่ากับเท่าใด

2. ราคาตามบัญชี ณ วันที่ขายเท่ากับเท่าใด

3. ถ้าขายได้ในราคา 180,000 บาท เงินที่ได้รับสุทธิจากการขายโดยประมาณเท่ากับเท่าใด

4. ถ้าขายได้ในราคา 190,000 บาท เงินที่ได้รับสุทธิจากการขายโดยประมาณเท่ากับเท่าใด

5. ถ้าขายได้ในราคา 170,000 บาท เงินที่ได้รับสุทธิจากการขายโดยประมาณเท่ากันเท่าใด

**ข้อที่ 8** กิจการแห่งหนึ่งมีโครงการที่จะลงทุนโครงการหนึ่ง โดยมีรายละเอียดของข้อมูลดังต่อไปนี้

เงินลงทุนเริ่มแรก 1,000,000 บาท

ระยะเวลาที่ใช้ประโยชน์ 4 ปี

มูลค่าหลังสิ้นสุดโครงการ 0 บาท

อัตราต้นทุนของเงินลงทุน 10%

อัตราภาษีเงินได้ 20%

คำนวณหามูลค่าปัจจุบันของผลประโยชน์ทางภาษี อันเนื่องมาจากนโยบายการคิดค่าเสื่อมราคาของแต่ละวิธีดังนี้

1. วิธีเส้นตรง

2. วิธีอัตราเร่ง:

2.1 วิธียอดลดลงทวีคูณ

2.2 วิธีผลรวมจำนวนปี

3. วิธีจำนวนผลผลิตชั่วโมงการผลิตปกติเท่ากับ 40,000 ชั่วโมงในแต่ละปีจะมีการใช้ทรัพยากรที่เป็นชั่วโมงเครื่องจักรดังนี้

|  |  |
| --- | --- |
| ปีที่ | ชั่วโมงเครื่องจักร |
| 1 | 9,000 |
| 2 | 10,000 |
| 3 | 12,000 |
| 4 | 9,000 |

**ข้อที่ 9** บริษัท ปรีชาการค้า จำกัด เป็นผู้ประกอบการที่ได้รับสิทธิประโยชน์ทางภาษีเนื่องจากเป็นธุรกิจขนาดย่อม มียอดขายสินค้าเท่ากับ 20,000,000 บาท ต้นทุนขาย 3,000,000 บาทค่าใช้จ่ายการขายและบริหารที่เป็นเงินสด 4,000,000 บาท ค่าเสื่อมราคาสำหรับปี 800,000 บาท ดอกเบี้ยจ่ายเท่ากับ 10,000 บาท

1. คำนวณหากำไรสุทธิสำหรับปี

2. คำนวณค่าใช้จ่ายภาษีเงินได้สำหรับปี

3. คำนวณหาค่าอัตราภาษีเฉลี่ย

4. ถ้ากิจการเป็นนิติบุคคลทั่วไปจะต้องเสียค่าใช้จ่ายภาษีเงินได้จำนวนเท่าใด

**ข้อที่ 10** โรซ่าการขนส่ง ซื้อเรือพ่วงมา 1 ลำในราคา 75,000 บาท (ปีที่ 0) ประมาณการว่าจะมีอายุการใช้ประโยชน์ประมาณ 5 ปี ณ สิ้นปีที่ 5 คาดว่าสินทรัพย์นี้จะขายได้ในราคา 5,000 บาท กิจการมีนโยบายในการคิดค่าเสื่อมราคาวิธีเส้นตรง ข้อมูลของรายได้และค่าใช้จ่ายในการดำเนินงานในปีที่ 1 นั้นมีรายละเอียดดังนี้

รายได้จากการดำเนินงาน 200,000 บาท

ค่าใช้จ่ายในการดำเนินงาน (ไม่รวมค่าเสื่อมราคา) 84,000 บาท

ถ้ากิจการเสียภาษีในอัตรา 10% ของกำไรที่จะต้องนำมาเสียภาษี

1. คำนวณหากำไรสุทธิสำหรับปี

2. กิจการไม่มีนโยบายที่จะให้เครดิตในการให้บริการขนส่งแก่ลูกค้า และค่าใช้จ่ายในการดำเนินงานนั้นได้จ่ายเป็นเงินสดทั้งหมดในระหว่างปี ให้คำนวณหากระแสเงินสดสุทธิสำหรับปี

**เอกสารอ้างอิง**

กนกพร นาคทับที. (2560). **การบัญชีบริหาร.** กรุงเทพฯ : ส.เอเซียสเพลส.

กนกพร สุรณัฐกุล. (2559). **การบัญชีเพื่อการจัดการ.**  กรุงเทพฯ : อักษรโสภณ.

เบญจมาศ อภิสิทธิ์ภิญโญ. (2560). **การบัญชีเพื่อการจัดการ.**  นครราชสีมา : แพนด้าเลิร์นนิ่งบุ๊ค

สมลักษณ์ สันติโรจนกุล. (2556). **การบัญชีเพื่อการจัดการ.** พิมพ์ครั้งที่ 2. กรุงเทพฯ :

โอเดียนสโตร์.

สมศรี พลภักดี. **ความสัมพันธ์ระหว่างกระแสเงินสดกับผลประกอบการของบริษัทจดทะเบียนใน**

**ตลาดหลักทรัพย์แห่ง ประเทศไทยในกลุ่ม SET 100).** (การศึกษาค้นคว้าอิสระปริญญา

บัญชีมหาบัณฑิต สาขาวิชาบัญชี). กรุงเทพฯ : วิทยาลัยบริหารธุรกิจนวัตกรรมและ

การบัญชีมหาวิทยาลัยธุรกิจบัณฑิตย์ ; 2561

Sherman, Fraser. (2020).  **How to Compute the After-Tax Cash Flow From the Operations.** Retrieved January 8, 2020, from Chron.

Web site : https://smallbusiness.chron.com/compute-aftertax-cash-flow-

operations-10316.html.

Kenton, Will. (2020). **Cash Flow After Taxes.** Retrieved January 8, 2020.

from Investopedia Web site: https://www.investopedia.com/terms/c/cfat.asp.